b'\n_START_ARTICLE_\nMarian Zyndram-Ko\xc5\x9bcia\xc5\x82kowski\n_START_SECTION_\nBiografija\n_START_PARAGRAPH_\nGim\xc4\x97 1892\xc2\xa0m. kovo 16 d. Pand\xc4\x97lyje kilming\xc5\xb3 dvarinink\xc5\xb3 Karolio Zindramo-Koscialkovskio ir Marijos Budrevi\xc4\x8di\xc5\xabt\xc4\x97s \xc5\xa1eimoje. Vaikyst\xc4\x97 prab\xc4\x97go Pand\xc4\x97lyje, mokytis \xc4\xaf Sankt Peterburg\xc4\x85 buvo i\xc5\xa1si\xc5\xb3stas sulauk\xc4\x99s 11 met\xc5\xb3. Peterburge Marianas baig\xc4\x97 ne tik vidurin\xc4\x99 mokykl\xc4\x85, bet dar por\xc4\x85 met\xc5\xb3 studijavo medicinos mokslus, pasirink\xc4\x99s psichoneurologin\xc4\xaf institut\xc4\x85. V\xc4\x97liau mokslus t\xc4\x99s\xc4\x97 Rygos politechnikos institute, Var\xc5\xa1uvos \xc5\xbeem\xc4\x97s \xc5\xabkio ir mi\xc5\xa1kininkyst\xc4\x97s institute._NEWLINE_Jau studij\xc5\xb3 metais Marianas susidom\xc4\x97jo politika. Ypa\xc4\x8d jam buvo priimtinos id\xc4\x97jos, skatinan\xc4\x8dios nepriklausomos Lenkijos atk\xc5\xabrim\xc4\x85. Jau 1911\xc2\xa0m. jis dalyvavo kuriant organizacij\xc4\x85, kurios tikslas buvo i\xc5\xa1 Rusijos imperijos jungo i\xc5\xa1vaduoti vakarines jos gubernijas. Pirmojo pasaulinio karo metais jaunuolis nutar\xc4\x97 \xc4\xafstoti \xc4\xaf Lenkijos legionus, ta\xc4\x8diau buvo nukreiptas \xc4\xaf Lenk\xc5\xb3 karin\xc4\x99 organizacij\xc4\x85\xc2\xa0\xe2\x80\x93 POW. 1915\xc2\xa0m. M. Zyndram-Koscialkovskis jau vadovavo \xc5\xa1ios organizacijos mobiliam diversiniam skyriui, pasira\xc5\xa1in\xc4\x97damas Jurgio Orvido slapyvard\xc5\xbeiu. Tada jo ry\xc5\xa1iai tapo labai artimi su Juzefu Pilsudskiu. S\xc5\xabnaus Vitoldo, kurio susilauk\xc4\x97 ved\xc4\x99s dailinink\xc4\x99 An\xc4\x85 Krysinsk\xc4\x85, krik\xc5\xa1to t\xc4\x97vu tapo ne kas kitas, o J. Pilsudskis._NEWLINE_Baigiantis Pirmajam pasauliniam karui, M. Zyndram-Koscialkovskis tarnavo Lenkijos armijos generalinio \xc5\xa1tabo \xc5\xbevalgybos biure ir ypa\xc4\x8d daug d\xc4\x97mesio skyr\xc4\x97 Lietuvai bei Vilniaus kra\xc5\xa1tui. Jis nebuvo Lietuvos savaranki\xc5\xa1kumo \xc5\xa1alinink\xc5\xb3 gretose ir Lietuvos ateit\xc4\xaf mat\xc4\x97 tik s\xc4\x85jungoje su Lenkija. Tada M. Zyndram-Koscialkovskis labai aktyviai r\xc4\x97m\xc4\x97 lenkus. U\xc5\xbe\xc4\x97m\xc4\x99 Seinus ir prad\xc4\x97j\xc4\x99 represijas prie\xc5\xa1 lietuvius ir lietuvi\xc5\xa1kas organizacijas, lenkai ir toliau nenurimo\xc2\xa0\xe2\x80\x93 M. Zyndram-Koscialkovskis lenkus aktyviai ragino pulti Vilni\xc5\xb3. 1920\xc2\xa0m. rugs\xc4\x97j\xc4\xaf dalyvavo \xc5\xbdeligovskio sukilime. U\xc5\xbe\xc4\x97mus Vilni\xc5\xb3 ir \xc4\xafk\xc5\xabrus Vidurin\xc4\x97s Lietuvos kariuomen\xc4\x99 tapo \xc5\xa1tabo vadu._NEWLINE_1918\xc2\xa0m. gruod\xc5\xbeio 12 d. jam buvo suteiktas vyresniojo leitenanto laipsnis, 1919\xc2\xa0m. gruod\xc5\xbeio 1 d. kapitono, 1919\xc2\xa0m. bir\xc5\xbeelio 1 d. majoro ir 1931\xc2\xa0m. gruod\xc5\xbeio 14 d. papulkininkio._NEWLINE_1922\xc2\xa0m. i\xc5\xa1 Vilniaus kra\xc5\xa1to apygardos i\xc5\xa1rinktas \xc4\xaf Lenkijos Seim\xc4\x85. Nuo 1930\xc2\xa0m. liepos 10 d. iki 1934\xc2\xa0m. vasario buvo Balstog\xc4\x97s vaivadijos vaivada. Nuo 1934\xc2\xa0m. kovo 2 d. iki 1934\xc2\xa0m. bir\xc5\xbeelio 28 d. buvo Var\xc5\xa1uvos prezidentu. Nuo 1934\xc2\xa0m. kovo 2 d. iki 1935\xc2\xa0m. spalio 12 d. vadovavo Lenkijos Vidaus reikal\xc5\xb3 ministerijai. Nuo 1935\xc2\xa0m. spalio 13 d. iki 1936\xc2\xa0m. gegu\xc5\xbe\xc4\x97s 15 d. buvo Lenkijos Ministru Pirmininku. Nuo 1936\xc2\xa0m. gegu\xc5\xbe\xc4\x97s 16 d. iki 1939\xc2\xa0m. rugs\xc4\x97jo 20 d. darbo ir socialin\xc4\x97s r\xc5\xabpybos ministras. Prasid\xc4\x97jus Antrajam pasauliniam karui, emigravo \xc4\xaf u\xc5\xbesien\xc4\xaf ir 1946\xc2\xa0m. baland\xc5\xbeio 12 d. mir\xc4\x97 Jungtin\xc4\x97je Karalyst\xc4\x97je Vokingo mieste.'